Planet e Presidentit Obama për shkurtimin e deficitit buxhetor
Deficiti prej 14 trilion dollarësh, sipas Shtëpisë së Bardhë, rrezikon rimëkëmbjen dhe zhvillimin ekonomik në të ardhmen.
Presidenti Barak Obama paraqiti planet e tij për shkurtimin e deficitit të madh buxhetor të vendit, që synon t’i shkurtojë shpenzimet me 4 trilionë dollarë gjatë 12 vjetëve të ardhshëm. Planin e tij ekonomik presidenti e bëri të ditur gjatë një fjalimi në universitetin George Washington, këtu në Uashington. Deficiti buxhetor i Shteteve të Bashkuara aktualisht është 14 trilionë dollarë. Plani i presidentit synon shkurtimin e shpenzimeve qeveritare dhe reformimin e sistemit të kushtueshëm shëndetësor për të moshuarit, të varfërit dhe pensionistët. Po ashtu ai propozoi ngritjen e taksave për familjet që kanë të ardhura mbi 250 mijë dollarë në vit. Pas takimit me presidentin Obama, para se ai të mbante fjalimin, ligjvenës republikanë ritheksuan kundërshtimin e tyre ndaj ngritjes së taksave. Kryetari i Dhomës së Përfaqësuesve, ligjvenësi republikan Xhon Bejnër, tha se në se Republikanët dhe Demokratët do të arrijnë të zgjidhin mosmarrëveshjet dhe të hartojnë një plan ekonomik thelbësor, ngritja e taksave nuk duhet të jetë pjesë e planit. Më parë zoti Bejnër kishte thënë se propozimet për rritje taksash janë të papranueshme dhe nuk mund të jenë pjesë e negociatave për buxhetin. Republikanët kanë ofruar idetë e tyre për shkurtimin e deficitit dhe kanë paraqitur një plan që i shkurton më thellë shpenzimet qeveritare. Shtëpia e Bardhë thotë se plani republikan dëmton padrejtësisht klasën e mesme. Nga ana tjetër, republikanët, që kontrollojnë Dhomën e Përfaqësuesve thonë se presidenti duhet të bjerë dakort për shkurtime të mëdha afat-gjata buxhetore, para se ata të miratojnë ngritjen e tavanit të borxhit qeveritar, një masë e domosdoshme, pasi limiti i tanishëm skadon pas disa javësh. Ligjvënësit republikanë nuk pranojnë propozimet e presidentit për ngritjen e taksave për korporatat dhe për amerikanët e pasur. Korrespondentja e Zërit të Amerikës, Siindi Shejn na informon nga Kongresi. Kryetari i Dhomës së Përfaqësuesve, Xhon Bejnër thotë se çdo propozimi i Presidentit Obama për ngritjen e taksave është i paranueshëm për të qënë pjesë e negociatave. Ai foli në një konferencë shtypi në Kapitol së bashku me udhëheqësin e shumicës Erik Kentër, i cili tha se thirrjet për rritjen e taksave nuk do të merren aspak në konsideratë. Dhoma e Përfaqësuesvepritet të fillojë të enjten debatin për një projekt-ligj të hartuar nga republikanët për buxhetin për vitin 2012, që parashikon shkurtimin e trilionave dollarëve nga buxheti federal si dhe ristrukturimin e programeve federale që ofrojnë mbulim shëndetësor për të moshuarit dhe të varfërit. Një prej drejtuesve të grupit demokrat në Dhomën e Përfaqësuesve, ligjvenësi Steny Hoyer tha se republikanët padrejtësisht po dëmtojnë të moshuarit dhe të varfërit. Udhëheqësi i republikanëve në Senat, ligjvenësi Mitch McConnell tha se Uashingtoni duhet të marrë masa pasi vendet e tjera po presin të shikojnë në se Shtetet e Bashkuara do të arrijnë ta ulin deficitin tepër të lartë që vazhdon të ngrihet si dhe borxhin kombëtar. Javën e kaluar Republikanët dhe Demokratët ranë dakord të shkurtojnë 38,5 miliardë dollarë nga buxheti i vitit 2011, një marrëveshje që u arrit në minutën e fundit për të shmangur mbylljen e qeverisë. Të enjten Dhoma e Përfaqësuesve dhe Senati pritet të votojnë për të miratuar buxhetin e vitit 2011.